奉題思上人妙峰堂
作者：沈與求
朝代：宋

paragraphs: 上人游四方，雲水渺長道。
一言契深心，百法從此了。
十年歸故山，不踏山前草。
經營妙峰堂，想像德雲老。
閉關習跏趺，宴坐兀枯槁。
混迹雖寰中，寄意已塵表。
深枝姹巖花，雅音喧谷鳥。
翠竹伴幽禪，白蓮敷衆好。
山空有雲歸，地净無塵掃。
回觀第一義，湛湛孤月皎。
法門有等差，問訊今誰曉。
躍身寶樓閣，此堂終褊小。